‘โต้ง’ยันมีเงินรับจำนำข้าวรอบใหม่
คุยราคาส่อเริ่มขึ้นทยอยเปิดประมูลจ่อเพิ่มทุนให้ธกส.
11 ก.ย. 2555

คุยราคาส่อเริ่มขึ้นทยอยเปิดประมูลจ่อเพิ่มทุนให้ธกส.
กิตติรัตน์ โต้ “กรณ์” คลังมีเงินเพียงพอที่จะเดินหน้ารับจำนำข้าวรอบใหม่ ธ.ก.ส. แจงรัฐยังไม่ชำระหนี้
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวถึงกรณีที่นายกรณ์ จาติกวณิช อดีต รมว.คลัง โพสต์เฟซบุ๊กถามเรื่องการรับจำนำข้าว โดยยืนยันว่ารัฐบาลมีวงเงินที่จะดำเนินโครงการรับจำนำข้าวรอบต่อไปแน่นอน โดยขณะนี้ได้มีการทยอยขายข้าวในสต๊อกออกไปอย่างต่อเนื่อง พร้อมกับกำลังทำแผนเพิ่มทุนให้ธนาคารเพื่อการเกษตรและสหกรณ์การเกษตร (ธ.ก.ส.) เพื่อสร้างความเข้มแข็งรองรับนโยบายรัฐบาลได้ 
“เรื่องเงินอย่าห่วงเลยครับว่าจะมีปัญหา ยืนยันได้ว่ารัฐบาลมีเงินมากพอที่จะดูแลโครงการจำนำข้าวต่อ และไม่ได้คิดจะจำนำไว้จนไม่ขายออก เพราะขณะนี้ได้ทยอยขายข้าวไปจำนวนหนึ่งแล้ว ทั้งแบบรัฐต่อรัฐ และเปิดประมูลให้เอกชน” นายกิตติรัตน์ กล่าว
นายกิตติรัตน์ ยืนยันว่ารัฐบาลไม่จำเป็นต้องรีบขายข้าว เพราะเมื่อดูแนวโน้มตลาดโลกแล้ว พบว่าราคาสินค้าเกษตรและอาหารมีแนวโน้มขยับขึ้นมากกว่าที่จะอ่อนตัวลง เนื่องจากสภาพภูมิอากาศโลกปั่นป่วน และหลายประเทศเกิดปัญหาภัยธรรมชาติ จึงอยากให้ทุกฝ่ายมั่นใจ อย่ากระทุ้งมาก เพราะประชาคมโลกอาจมองได้ว่ารัฐบาลไทยไม่มีศักยภาพพอที่จะเก็บข้าวไว้ขายในช่วงที่ได้ราคาดี 
“แม้รัฐบาลจะเปิดโครงการรับจำนำ แต่ธุรกิจของภาคเอกชนก็ยังคงดำเนินไปตามปกติ โรงสี ผู้ส่งออก ผู้ผลิตข้าวถุงยังซื้อข้าวจากชาวนาอยู่ เพียงแต่นี้ต่อไปเอกชนคงต้องแข่งกับรัฐบาลในการซื้อข้าว เพราะรัฐยังยืนยันนโยบายว่าชาวนาต้องขายข้าวได้ในราคาที่เหมาะสม โดยพร้อมจะรับจำนำข้าวทุกเมล็ด ไม่จำกัดจำนวน เพื่อไม่ให้ข้าวที่เกินจากโควตาต้องถูกขายในราคาต่ำ” รองนายกฯ กล่าว
สำหรับมาตรการป้องกันการทุจริตนั้น มั่นใจว่าสามารถดูแลได้ทั่วถึงกว่าโครงการประกันรายได้ของรัฐบาลชุดที่ผ่านมาแน่นอน เพราะมีข้าวเข้าโครงการจริง และมีหน่วยงานที่เกี่ยวข้อง ทั้งกรมสอบสวนคดีพิเศษ ตำรวจ และจังหวัด เข้าร่วมเป็นคณะกรรมการตรวจสอบที่เข้มงวด
ขณะที่โครงการประกันรายได้ เป็นการคำนวณจากพื้นที่เพาะปลูก และจ่ายชดเชยเมื่อขายข้าวได้ราคาต่ำกว่าที่ประกัน ซึ่งส่งผลให้ผู้ประกอบการกดราคารับซื้อ เพื่อให้ชาวนาไปรับเงินชดเชยแทน อีกทั้งโครงการนี้ไม่ได้เห็นข้าวอยู่ในมือเหมือนโครงการจำนำ จึงเปิดช่องให้เกิดสต๊อกลม เกษตรกรแจ้งพื้นที่เพาะปลูกมากเกินจริง 
นายบุญไทย แก้วขันตี รองผู้จัดการ ธ.ก.ส. เปิดเผยว่า ขณะนี้ธนาคารยังไม่ได้รับชำระหนี้จากโครงการรับจำนำข้าวฤดูกาลที่ผ่านมาจากรัฐบาล เนื่องจากอยู่ในกระบวนการขายข้าว โดยเชื่อว่ารัฐบาลจะสามารถชำระหนี้คืน ธ.ก.ส. ได้ และทันกับการรับจำนำฤดูกาลใหม่
ธ.ก.ส. ประมาณการว่าฤดูกาลใหม่จะใช้วงเงินในโครงการจำนำข้าว 4.05 แสนล้านบาท จากจำนวนผลผลิต 25 ล้านตันแบ่งเป็น ข้าวเปลือกนาปี 2555/2556 ที่คาดว่าจะเริ่มในวันที่ 1 ต.ค. จำนวน 15 ล้านตัน วงเงินกว่า 2 แสนล้านบาท ส่วนอีก 10 ล้านตันเป็นข้าวเปลือกนาปรัง 2556 อย่างไรก็ตาม วงเงินที่ชัดเจนนั้น ต้องรอให้คณะกรรมการนโยบายข้าวแห่งชาติ (กขช.) เสนอให้คณะรัฐมนตรีเห็นชอบก่อน